钦定古今图书集成/明伦汇编/氏族典/第097卷 > 《廖用贤尚友录》 > 苻朗
## 钦定古今图书集成/明伦汇编/氏族典/第097卷 > 《廖用贤尚友录》 > 苻朗

按《晋书苻坚载记》，“朗字元达，坚之从兄子也。性宏达，
神气爽迈，幼怀远操，不屑时荣。坚尝目之曰：‘吾家千
里驹也。征拜镇东将军青州刺史，封乐安男。不得已，
起而就官，在任甚有称绩。后晋遣淮阴太守高素伐
青州，朗遣使诣谢元于彭城求降。元表朗许之，诏加
员外散骑侍郎。既至扬州，风流迈于一时，超然自得’”，
志凌万物，所与晤言，不过一二人而已。骠骑长史王
忱，江东之儁秀，闻而诣之，朗称疾不见。沙门释法汰
问朗曰：“见王吏部兄弟未？”朗曰：“吏部为谁？非人面而
狗心，狗面而人心者乎？”王忱丑而才慧，国宝美貌而才劣于弟，故朗云然。汰怅然自失。其忤物侮人，皆此
类也。后数年，王国宝谮而杀之。临刑志色自若。著《苻
子》数十篇，行于世。